Accuphase

**„Accuphase Laboratories, Inc.“** (pradžioje žinomas kaip „Kensonic Laboratories, Inc.“) – Japonijos vidutinio dydžio elektronikos gaminių kompanija, gaminanti aukštos klasės audio įrenginius. Visų gaminių projektavimas ir konstravimas, gamyba, taip pat pardavimų ir distribucijos vadyba yra centrinėje būstinėje Jokohamos mieste. Gamyboje naudojamas rankinis surinkimas. Japonijoje prekės paskirstomos tiesiogiai į specializuotas parduotuves be komercinių tarpininkų. Didmeninis prekių paskirstymas į kitas šalis vykdomas taip pat iš centrinės būstinės, o prekyba per išskirtinius tarpininkus daugiau kaip 30 pasaulio šalių.

## Istorija

Įmonę 1972 m. įkūrė iš „Kenwood“ pasitraukęs inžinierius Džiro Kasuga (*Jiro Kasuga*). Pasitraukimo priežastis buvo nesutarimai dėl „Kenwood“ 1967 metais konstruojamo stiprintuvo Supreme 1. Pasitraukdamas iš „Kenwood“ Kasuga pasamdė kelis inžinierius, taip buvo sudarytas darbuotojų branduolys ir pradėta „Kensonic“ veikla. J. Kasuga tuo metu dar turėjo „Kenwood“ akcijų, tačiau įmonių veikla jau buvo nepriklausoma. 

Pradžioje „Kensonic“ įrenginių dizainą kūrė „Kenwood“ dizaineris, todėl abiejų bendrovių produktuose buvo galima pastebėti išorinių panašumų. Nuo pat pradžių „Kensonic“ įrenginiams keliami kokybės reikalavimai buvo aukštesni, todėl įrenginiai – brangesni.
  
Pirmieji „Kensonic“ įrenginiai buvo P-300 galios ir C-200 pradinis stiprintuvai ir FM radijo imtuvas T-100. Netrukus pasirodė E-202 integrinis stiprintuvas ir atnaujintas T-101 FM radijo imtuvas. Visi šie įrenginiai buvo labai aukštai įvertinti 1973 ir 1974 metų apžvalgose, o kai „Kenwood“ nustojo aktyviai reikštis *[[high-end]]* garso įrenginių klasėje, „Kensonic“ pradėjo gaminti šios klasės įrenginius „Accuphase“ pavadinimu.

## Produkcija
„Accuphase“ gaminiai turi didelę paklausą *high-end* entuziastų tarpe. Gal kiek mažiau žinomi JAV, tačiau labai populiarūs Rytų Azijoje. „Accuphase“ lengva atskirti pagal šampano spalvos gaminio priekinį skydelį ir dvigubus didžiulius analoginius rodyklinius galios indikatorius. Tai primena kitą išskirtinį gamintoją „McIntosh Laboratory Inc.“ (JAV), kurio gaminiai išsiskiria dideliais mėlynos spalvos rodykliniais galios indikatoriais. Paprastai „Accuphase“ įrenginių modeliai nesikeičia kelerius metus, o kartais iki dešimtmečio.

### Svarbesni įrenginiai chronologine tvarka

* 1973: pirmas įrenginių komplektas, susidedantis iš P-300 galios stiprintuvo, C-200 pradinio stiprintuvo ir T-100 FM radijo imtuvo modulinių
* 1977: C-220 didelio dinaminio diapazono patefoninis stereostiprintuvas, pritaikytas visų tipų galvutėms
* 1986: DP-80/DC-81 pirmasis pasaulyje CD leistuvas ir atskiras SAK keitiklis su 16 lygiagrečiai sujungtų srovės komutatorių
* 1991: A-100 monofoninis 100 vatų A-klasės pilnai simetrinis galios stiprintuvas su lauko tranzistoriais
* 1992: F-25 aktyvinis dažnių dalytuvas su keičiamais moduliais ir giratoriniais filtrais
* 1999: DC-330 pilnai skaitmenis pradinis stiprintuvas su 24 bitų MDS keitikliu
* 2002: M-8000 monofoninis 2000 vatų galios stiprintuvas su visiškai subalansuotomis įėjimo grandinėmis
* 2002: C-2800 pilnai balansinis su analoginiu AAVA garso reguliatoriumi pradinis stiprintuvas
* 2002: DG-38 antros kartos skaitmeninis išlygintojas kambario rezonansams sumažinti
* 2004: A-60 A-klasės 60 vatų galios stereostiprintuvas
* 2005: E-550 pirmas A-klasės integrinis stiprintuvas su AAVA garso reguliatoriumi
* 2005: PS-1210 švarios srovės maitinimo šaltinis
* 2005: T-1000 skaitmeninis FM radijo imtuvas
* 2011: DP-900/DC-901 SA-CD leistuvas ir ypatingai linijiškas SAK keitiklis su lygiagrečiai sujungtomis Hyperstream™ (ES9018) mikroschemomis

### Gaminių galerija

Vaizdas:Patefoninis C-220 1977.JPG|Patefoninis pradinis stiprintuvas „Kensonic“ C-220 (1977)
Vaizdas:Accuphase Precision Stereo Preamplifier C-2800 2002 m.jpg|Pradinis stiprintuvas „Accuphase“ C-2800 (2002)
Vaizdas:Monofoninis_galios_stiprintuvas_M-8000_2002_m.jpg|Monofoninis galios stiprintuvas „Accuphase“ M-8000 (2002)


## Nuorodos
* Oficialus gamintojo tinklalapis
* „Accuphase“svetainė lietuvių k. 
* Nebegaminamų „Accuphase“ įrenginių biblioteka